Eva Joly

Eva Joly (IPA: [eva ʒɔli], født Gro Eva Farseth 5. desember 1943 på Grünerløkka i Oslo) er en norskfødt fransk politiker og tidligere forhørsdommer. I 1990-årene ble hun kjent for sin rolle i Elf Aquitaine-saken og hun ble da omtalt som en av Frankrikes mest nådeløse og ubestikkelige korrupsjonsjegere. 
Joly var medlem av Europaparlamentet fra 2009 til midten av 2019 for Europe écologie–Les verts, tidligere valgforbundet Europe Écologie, søsterpartiet til Miljøpartiet De Grønne. Hun var i perioden innvalgt fra den franske regionen Île-de-France. I 2012 var hun kandidat til presidentvalget i Frankrike, også da for partiet Europe écologie–Les verts.


== Bakgrunn ==
Joly dro til Paris da hun var 18 år for å jobbe som au pair hos en fransk familie. Hun giftet seg senere med sønnen i familien, legen Pascal Joly (død i 2001).Hun har utdannelse fra reallinjen ved Foss Gymnas, sekretærlinjen ved Oslo Handelsgymnas, fransk mellomfag fra Universitetet i Oslo og juridiske eksamener fra Université Panthéon-Assas. Joly gikk på kveldsskole og studerte jus mens hun jobbet som sekretær.


== Karriere ==
Etter avlagt eksamen i jus ble hun ansvarlig for juridisk avdeling ved et psykiatrisk sykehus i Frankrike. Deretter jobbet hun som statsadvokat i Orléans og Évry. Etter dette fortsatte hun i det franske finansdepartementet som nestleder ved «Avdeling for hjelp til store bedrifter i vanskeligheter», for så å bli forhørsdommer i Økokrimavdelingen i byretten i Paris. I august 2005 avsluttet hun sitt arbeid som spesialråd i Justis- og politidepartementet i Norge. Hun er nå ansatt i Norad med særlig fokus på korrupsjon i fattige land.


=== Elf-saken ===
Joly ble offentlig kjent da hun som forhørsdommer hos statsadvokaten i Paris arbeidet med den såkalte Elf-saken. Som følge av sin rolle i denne saken opplevde Joly både drapstrusler, sjikane, overvåking og bakvaskelser, og måtte leve under streng beskyttelse.
Elf-saken var 1990-årenes mest omfattende korrupsjonsskandale, og hadde sitt utspring i Frankrikes ledende oljeselskap, Elf Aquitaine. Saken ble tatt opp til behandling i det franske rettsvesenet våren 2003 etter å ha vært etterforsket siden 1994. Joly sørget for at Frankrikes tidligere utenriksminister Roland Dumas måtte stille i retten tiltalt for delaktighet i underslag. Nærmere 100 personer var siktet i saken hvor Elf Aquitaine viste seg å ha brukt 25 milliarder franske franc på smøring av politikere verden over. 256 millioner av disse skal ha gått til det daværende tyske regjeringspartiet CDU i 1991, med president François Mitterrands samtykke.Roland Dumas ble idømt 6 måneders fengselsstraff, men denne ble senere satt til side.


=== Antikorrupsjons- og hvitvaskingsprosjektet ===
I 2002 ble Joly bedt av justisminister Odd Einar Dørum om å tiltre en 3-årig stilling som spesialråd i korrupsjons- og hvitvaskingsprosjektet. Antikorrupsjons- og hvitvaskingsprosjektet var et samarbeidsprosjekt mellom Justis- og politidepartementet og Utenriksdepartementet for bekjempelse av korrupsjon og hvitvasking. Prosjektet arbeidet med spørsmål knyttet til økonomisk kriminalitet og organisert kriminalitet, og fokuserte på sterkere internasjonalt samarbeid. Prosjektet samarbeidet også med sentrale aktører i justissektoren og i kontroll- og tilsynsapparatet. Samarbeidet med påtalemyndigheten og Finansdepartementet med underliggende etater var grunnleggende viktig, i tillegg til videreutvikling av kontakt med privat sektor. Prosjektet ble avsluttet i september 2005.


== Politiker ==
Joly var det franske miljøpartiet Europe Écologie–Les Verts' presidentkandidat ved det franske presidentvalget i 2012.


== Forfatterskap ==
Joly har skrevet flere bøker. Hennes første bok, Notre affaire à tous, ble utgitt i 2000. I 2001 kom hennes andre bok, selvbiografien Korrupsjonsjeger. I Er det en slik verden vi vil ha? (2003), omtaler hun saker hun har etterforsket i Frankrike deriblant Elf-saken. Hun forteller her om sin kamp mot korrupsjon og økonomisk kriminalitet, og om hva hun er blitt utsatt for av dødstrusler, overvåking og bakvaskelser. I tillegg fremmer hun en rekke forslag til rettsreformer, både nasjonale og internasjonale for å komme dette enorme samfunnsproblemet til livs. Boken ble forsøkt stanset i Frankrike. I boken Plan for en bedre verden (2004) skildrer Joly, sammen med blant andre Jens Stoltenberg og Rosemarie Köhn, sitt forhold til bistandsarbeid, globalisering og bekjempelse av fattigdom, og forteller om arbeidet mot korrupsjon, både i fattige og rike land.

Bøker av Eva Joly2000 Notre affaire à tous
2001 Korrupsjonsjeger – fra Grünerløkka til Palais de Justice
2003 Er det en slik verden vi vil ha? (orig. Est-ce dans ce monde-là que nous voulons vivre?)
2004 Plan for en bedre verden (medforfatter)
2007 Jakten fortsetter: en liten bok om livsmot
2009 HverdagshelterBøker om Eva JolyErik Aasheim Rød klut, grønne drømmer Kagge 2012 ISBN 9788248911937


== Film ==
Claude Chabrol laget i 2006 filmen  L'Ivresse du pouvoir (no. Maktens komedie) inspirert av Jolys kamp mot korrupsjon og økonomisk kriminalitet (Elf-saken). Joly selv har uttalt seg kritisk om filmen («Claude Chabrol a rétréci l'affaire Elf», Le Monde 17, mars 2006).
I Norge har regissør Karin Julsrud annonsert en dokumentar om Jolys liv.


== Priser og utmerkelser ==
2002: Reader's Digest: Årets europeer
2003: YS' likestillingspris
2004: Universitetet i Bergen: Æresdoktor
2004: Human-Etisk Forbund: Humanistprisen
Norden i Fokus: Torgny Segerstedt-prisen
2008: Europeisk Ungdom: Årets Europeer
2012: Sofieprisen


== Referanser ==


== Eksterne lenker ==
Offisielt nettsted 
(en) Eva Joly – kategori av bilder, video eller lyd på Commons 
(en) Eva Joly på Internet Movie Database 
Eva Joly på Twitter 
Eva Joly på Facebook 
(en) Eva Joly hos Europaparlamentet 
Sluttrapport for Antikorrupsjons- og hvitvaskingsprosjektet
Eva Joly skal styrke Norges innsats mot korrupsjon i u-land - pressemelding fra Norad 28. juni 2005
Eva Joly i NRK Forfatter